ગુજરાતમાં ઉજવાયેલા શાળા પ્રવેશોત્સવમાં ઘટેલી એક ઘટના રાજ્ય જ નહીં, દેશના સ્તરે પણ બહુ ગાજી હતી. કારણ એ પણ હતું કે તેમાં અતિપ્રતિષ્ઠિત વ્યકિતનું શિક્ષણસ્તર પ્રગટ થયું હતું. ગુજરાત સરકારના એક પ્રધાન, જેઓ એમબીએ થયેલાં છે તેઓએ અંગ્રેજીમાં લખેલો ‘Elephent’ સ્પેલિંગ જાણેઅજાણ્યે આપણાં દેશમાં શિક્ષણની કેવી કરુણ હાલત છે તેનું પ્રતીક બની ગયો હતો. આ ઘટના યાદ આવી જાય તેવું કારણ વર્લ્ડ બેંકના એક રીપોર્ટમાં સામે આવ્યું છે. 26મીએ જાહેર થયેલ ‘વર્લ્ડ ડેવલપમેન્ટ રીપોર્ટઃ લર્નિંગ ટુ રીયલાઇઝ એજ્યુકેશન્સ પ્રોમિસ’ નામના રીપોર્ટમાં બહાર આવેલી ભારતના શિક્ષણસ્તર અંગેની વાતો ખૂબ ગંભીર સંકટ તરફ ધ્યાન ખેંચી રહી છે. આ રીપોર્ટ પ્રમાણે ભારત વિશ્વના એ 12 દેશોની યાદીમાં બીજા નંબરે છે જ્યાં બીજા ધોરણના વિદ્યાર્થી એક નાનકડા પાઠનો એકપણ શબ્દ વાંચી નથી શકતાં. ક્રમાંકમાં ભારતની આગળ મલાવી નામનો દેશ છે.! વર્લ્ડ બેંક દ્વારા ભારત જેવા ઓછી અને મધ્યમ આવક ધરાવતાં દેશોના અભ્યાસના પરિણામો આ રીપોર્ટમાં દર્શાવાયાં છે.